ORDE do 29 de maio de 2007 pola que se clasifica como mixta a Fundación Xaime Quesada Blanco.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 07/06/2007

Visto o expediente de clasificación da Fundación Xaime Quesada Blanco, con domicilio en Ourense.
Supostos de feito.
1. José Gómez Alén, na súa condición de vogal do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Vigo, o día vinte e seis de abril de dous mil sete, ante o notario Luis Rajoy Brey, con número de protocolo cincocentos noventa e nove, por Xaime Quesada Porto e María Jesús Blanco Piñeiro que interveñen no seu propio nome e dereito.
3. Segundo consta no artigo 6 dos seus estatutos, a fundación ten por obxecto:
Preservar o patrimonio artístico de Xaime Quesada Blanco e Xaime Quesada Porto e a súa unidade como parte do patrimonio desta fundación, que formará parte do patrimonio artístico de Galicia.
Fomentar o coñecemento da obra pictórica e escultórica de Xaime Quesada Blanco e Xaime Quesada Porto, preservar a súa memoria artística dentro da historia da arte contemporánea de Galicia e participar na súa difusión no ámbito de Galicia, España, Europa e no resto do mundo.
Promover a creación dun museo de arte contemporánea e participar na súa xestión xunto coas institucións que se determinen, que teñan como obxectivo principal a conservación, a exposición e a difusión da obra de Xaime Quesada Porto e Xaime Quesada Blanco e toda aquela que forme parte do patrimonio da fundación.
Colaborar no estudo e investigación de toda esta obra artística e a súa aplicación nos programas de estudos de diferentes niveis educativos existentes en Galicia.
Contribuír á formación dos mozos artistas de Galicia.
Participar na formación do profesorado.
Promocionar a formación artística da sociedade e entre o alumnado de todos os niveis educativos.
Elaborar e subministrar todo tipo de información historiográfica e didáctica sobre calquera tema relacionado coa obra de Xaime Quesada Blanco e Xaime Quesada Porto e sobre a cultura e a arte contemporánea de Galicia.
Calquera outro fin que o padroado considere de interese relacionado coa cultura artística.
4. O padroado da fundación estará integrado por Xaime Quesada Porto, María Jesús Blanco Piñeiro, Pilar Corredoira López, Miguel Santalices Vieira, José Gómez Alén, Darío Villanueva Prieto, José Manuel García Iglesias, Manuel Peña Rey, Santiago Lamas Crego, Gonzalo Iglesias Sueiro,
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza a proposta de clasificación como mixta da Fundación Xaime Quesada Blanco, dado o seu obxecto e finalidade, polo que, vendo cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como mixta e a súa adscrición á Consellería de Presidencia, Administracións Públicas e Xustiza.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e oito de maio de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como mixta a Fundación Xaime Quesada Blanco adscribíndoa á Consellería de Presidencia, Administracións Públicas e Xustiza, que exercerá plenamente o protectorado sobre ela.
Santiago de Compostela, 29 de maio de 2007.
José Luis Méndez Romeu
Conselleiro de Presidencia, Administracións Públicas e Xustiza